বাংলাদেশের বেসরকারি টেলিভিশন চ্যানেল যমুনা টিভির সাংবাদিক মোহসীনের প্রায় আট বছরের প্রচেষ্ঠায় ৩২টি বাহিনীর ৩২৮ জন জলদস্যু ৪৭০টি দেশি-বিদেশি অস্ত্র এবং সাড়ে ২২ হাজার গুলিসহ আত্মসমর্পণ করেছে প্রশাসনের কাছে। প্রধানমন্ত্রী শেখ হাসিনা গত ১ নভেম্বর সুন্দরবন জলদস্যু মুক্ত ঘোষণা করেছেন। ২০০৯ সালে ঘূর্ণিঝড় আয়লার পরে সুন্দরবনের বাগেরহাট অঞ্চলের গাবুরা গ্রামে সংবাদ সংগ্রহে গিয়েছিলেন মোহসীন। এই গ্রামের মানুষজন সুন্দরবনে যান জীবিকার তাগিদে মাছ ধরতে। সেই সময় গ্রামবাসীদের একটি কথা তাঁর মনকে নাড়া দেয়ে। “চারিদিকে শুধুই ধ্বংসের চিহ্ন। কিন্তু সেটাকেও তারা বড় সমস্যা বলে ভাবছে না। তারা আমাকে বললেন, আমরা আর পারছি না। ভাই, যেভাবেই হোক জলদস্যু ঠেকানোর জন্য কিছু একটা করুন।” এভাবেই নিজের গল্প বলতে শুরু করেন এই অনন্য ঘটনার নেপথ্য মহানায়ক মোহসীন।